Anita Lopepe Baxenabartarra date Pirineo Atlantikoko 4.bozka eremüko EH Bairen haütageia, Eric Etxart Urdiñarbetarra dükealarik ordezkari. Eüskaldün, ekologista eta exkertiar bezala aurkeztü düe beren haütageitza. Hüllaneko dinamiketan bermatzen düe beren eskentza politikoa. Izan dadin laborantxarentako ala ekonomia zabalago batentako edo ekologiarentako, lekükoi pentsatü behar dela üdüritzen zaüe. Jentartean diren desplomü handien xüxentzeko, hontarzünak eta lana behar direla partekatü dioie. EH Bairek, Jean Lassalle oraiko depütatüa eta haren ordezko den Barthelemy Aguerre ez dütü haütagei egoki bezala ikusten, ez direlakoz ez euskal institüzione berriaren alde ez eta bakegintzako ürratsetan parteliant izan. Macronen mügimentüa ere ez dü hontzat hartzen, pentsatzen beitü bere politika liberalak min eginen deiela 4.bozka-eremüko lürraldeer.\nAnita Lopepe :\nEric Etxart :\nJeanne d’Arc eskola euskaldüntüko da dagün sartzean !!\nErabakia hartürik izan da aitetamen gogozkatze batetarik landako baimenarekin: Maule-Lextarreko Jeanne d'Arc eskolak eskolatze eldbidün bat eskentüko dü dagün setemeretik haste. Hortarako erakasle berri bat horra zaie: Ainharbeko Marlene Irigoien, Altzain ere errejentsa dena. Txipietarik hasirik, arren, emeki-emeki urteak jarraik-eta klasa ororetan proposamena eginik dateke. Haütü azkar bat ontsa ebilten den eskola batentako: 100 bat ikasle badütü 5 errejentekila.\nMarlène Irigoien erakaslea :\nCarole Jaurena Recalt züzendaria :\nAntzerkiak gaztetarzüna ekarten dü… bai eta aitzitik ere !\nMauleko Maiatzeko Antzerkialdiaren aurtenko antolaldia ederki ürrentü da neskenegüneko hitzordü arrakastatsü batekin, jentea ardüra saldoan jiten beita denborak lagüntzen düan ber. Aurtenko helbürüetan zen, besteak beste, gazteekin lan egitea. Hala, ostegünean 400 haur jin zaüe eta gazteek hontü bi ikusgarri proposatürik izan dira. Dagün urtean, arren, urte batez zahartürik ere, Maitzaren Antzerkialdiak gazte egon gei dü...\nChrystelle Mange, Maule-Lextarreko Herriko Etxeko Kültüra ardüradüna :\nBiharko kantariak segürtatürik dira!\nXiberotar gazteak botzekin txostakatü dira igante arrestiritan Larrainen.Ipar Eüskal Herriko beste güne ororetan bezala, Haur Kantu Txapelketa zen Xiberoan. Orotara, 25 kantore emanik izan dira taldezka, biazka ala bakarka. Aroa lehen-lehena zelarik, 300 bat jente bildü da Larraineko arrabotüan haurren botzetaz gozatzeko. Irabazle hanitx izan badira, Xabi Elgart, Maider Larrory, Johañe Etchebarne eta Claudine Arancetek lau kantore züen haütatü behar Bilborat joaiteko finalarentako. Maitena Iriart eta Anita Elkegaraiek bakarka ari zirenak eta Julie eta Johane Chuburu biazka arizaleek epaimahaina eta soegileak harritü dütüe beren trebetarzünarekin. Ürrentzeko, Eperra ikastolako « Xiberotarra » taldekoak ere joanen dira finalealat, dagün arramaitzaren 3an. Autobüs bat antolatüko da harat joaiteko.\nBeñat Larrory-k egin erreportajea :\nJohane Etchebarne "Ajia" epailea :\nXabi Elgart eta haur bat :\nAnita Elkegaraik idatzi eta eman düan kantorea "Sasuak Ützül:\nMaitena Iriart-en kantorea "Axeria hona düzü Trixtrix" :\nJohane eta Julie Chuburu-ren kantorea "Alienor" :\nAña Caset-en "Damürik maitea" kantorea :\nHaur Kantu Txapelketa Larrainen!\nBi urte oroz bezala Haur kantu txapeleta horra zaikü igante hontan Larrainen 3 etarik goiti arrabotan. Xiberoko Botzak eta Larraineko besta batzordeak antolatzen dü aurtenkoa eta 25 bat kantore entzüngai izanen dira. 5 sorkuntza izanen dira eta haboxienak a capella emanik izanen badira, kantore bat gitarrarekin eta beste bat eskü soin£uarekin (trikititxarekin). Xibero osotik jinen beitira haur eta gazteak, 16 urte pekoak. Taldeka biazka edo bakarka ariko dira. Hainbat sari emanik dirate kantaldiaren ondotik, eta lehen 4 sariak Euskal Herriko finalala joaiteko txartela ükenen düe arramaiatzaren 3an iganen dena.\nLaurentx Etxegoin antolazalea :


Gazte Sozialistek ez dela «duela bi mendeko eztabaida abstraktu edo nostalgikoetarako» unea ohartarazi diote Urkulluri - JSE-EGAZ Ramón Rubial\nJSE-Egazeko Idazkari Nagusiak, Víctor Trimiñok, ez dela «duela bi mendeko eztabaida abstraktu edo nostalgikoetarako» unea ohartarazi du, lehendakariak 1839 aurreko subiranotasunera itzultzeko planteatu ondoren.\nTrimiñok agerraldia egin du ostiral honetan Bilbon, Eusko Legebiltzarraren Politika Orokorreko Osoko Bilkurak gazteriaren arloan duen jarduerari buruzko balantzea egiteko. Bere hitzaldian, Trimiñok adierazi du gazteak une «zailean» daudela, eta, beraz, neurri «ziurrak» hartzen ez badirela, ondorioak epe luzera izango direla haien bizitzetan.\nGogora ekarri du prestakuntza akademikoan eta praktiketan covid-19aren pandemiak izan duen aragina, eta hori laneratzeko oztopo berri bat izan daitekeela, emantzipazioaren arazoa zailduz. Gainera, Trimiñok salatu du gazte gutxiengo batek pandemian izandako «jardun irrazionalak edo bandalikoak». Bestalde, «Kolektibo solidarioa eta enpatikoa izan gara gainerako gizartearekin», baloratu du.\nIldo horretan, PSE-EE Eusko Jaurlaritzan egiten ari den «lidergo partekatua» nabarmendu du eta «gazteentzat garrantzi berezia duten arloak sentsibilitate eta arreta bereziz kudeatzea» lortu duela Alderdi Sozialistak. Hala, besteak beste, Reactívate eta Gaztelagun programak baloratu ditu, baita «bidezko berreskurapena» lortzeko Jaurlaritzak abian jarritako neurri aurrerakoiak ere.\nBestalde, politika orokorreko osteguneko osoko bilkuran “alderdi abertzaleei, baita lehendakariari ere, gazteei ezer ekartzen ez dieten eztabaidei denbora gehiegi eskaintzea” entzun izana deitoratu du.\n«Ez da duela bi mendeko subiranotasunei, identitateei, estatusari edo nostalgiei buruzko eztabaida abstraktu eta irtenbiderik gabeetarako unea. Ez da Katalunian eta XIX. menderako atzerako ispiluan gertatzen dena zeharka begiratzeko unea», adierazi du.


Festak: Abuztuaren 14tik 16ra bitarteko Aste Nagusiko ekitaldi nabarmenenak « Donostia Kultura\nviernes 13 de agosto de 2010 por donostiakultura en Albisteak\tBihar, abuztuak 14, arratsaldeko 19:00etan, hasiko da Donostiako Aste Nagusia.\nSaiatuko gara egunero nabarmenak suerta daitezkeen ekitaldiak zerrendatzen. Hauek dira abuztuaren 14tik 16ra bitartean azpimarratu ditugunak:\nAbuztuaren 14ko jarduera nabarmenenak.\nAbuztuaren 15eko jarduera nabarmenenak.\nAbuztuaren 16ko jarduera nabarmenenak.\nGainerako jarduera guztiak egunez egun: Aste Nagusiko programa pdf formatuan.\nTags: Aste Nagusia, festak 1 comentario\nTweets that mention Festak: Abuztuaren 14tik 16ra bitarteko Aste Nagusiko ekitaldi nabarmenenak « Donostia Kultura -- Topsy.com\n[...] This post was mentioned on Twitter by Donostia Kultura, Ayto San Sebastián and San Sebastián, Donostiako Festak. Donostiako Festak said: [Albistea] Festak: Abuztuaren 14tik 16ra bitarteko Aste Nagusiko ekitaldi nabarmenenak: Bihar, abuztuak 14, arrat… http://bit.ly/bRhxSV [...]


Hozitzea - Udako narrazioak - Berria.eus\nTomatearen zikloak 90 eta 150 egun bitartean irauten du, ereiten denetik biltzen den arte. Urtarril erditsuan, bi hazi erein zenituen loreontzi batean, eta, orain, martxo hasmentan, etsipenez begiratzen diozu loreontziari, ez baititu eman espero zenituen fruituak. Lehen zurtoinak kaskoa ateratzen hasia beharko zukeen lehenbiziko bortz-zazpi egunetan, eta, hala ere, lur etzea bertzerik ez duzu aurkitzen ontzia aztertzen duzun bakoitzean. Haziak zentimetro erdiko sakoneran sartu zenituen, argibideek ziotenari jarraikiz; loreontzia, berriz, etxeko txoko argitsu batean paratu zenuen hamabi gradutik beheitiko tenperaturarik jasan ez zezan, eta beti ahalegindu zara lurra heze egon zedin, baina ito gabe. Hazi bat hozitzen ez zaizun laugarren aldia da, eta pentsatzen hasia zara beharbada ez zaudela egina horretarako. Aitatxi, oraindik hemen balitz, tomate landare bilaka litekeen hori gainbegiratzera etorriko litzateke, eta, pentsakor, biboteari zimiko egin bitartean, argituko luke zergatik ez den sekula jaiotzen ereiten duzun deus. Bera baratze batez arduratu zen bizi guzian, eta zu neska txikia zinelarik baizik ez zinen bizi izan hartan. Gustura luzatuko zenituzkeen letxugen eta zerben bilketa, elkarri eskutik helduta kalabaza loreen artean emandako paseoak, bai eta, paseoa bukatutakoan, baratzean barna lasterka zenbiltzala, ureztatzeko mahukarekin bustitzen zintuzten aldi haiek ere. Mirari begetal bat gertatzeko aukerari atxikirik, ureztagailua hartu duzu, eta, loreontzira ur pixka bat bota duzularik, besoak huts egin dizu. Ahuleria gisako bat sigi-saga doakizu bularretik gorputz adarretaraino, bihotzean sortu eta modu mingarrian periferiarantz doan kilika temati bat balitz bezala. Ureztagailua leiho bazterrean utzi, sudurretik hats hartu, aireari segundo batzuez barren-barrenean eutsi, eta ahotik bota duzu.\nAriketa hori egin behar izan duzun azken aldiaz oroitu zara: gaur arratsaldean izan da, lanean. Ustekabean, ohartu zara eskolako komunak blaitzen dituen pixa usaina irensten ari zinela. Ez duzu astirik izan irakasleen komunera ailegatzeko, eta, beraz, aurkitu duzun lehenbiziko atearen gibelean ezkutatu zara, haur hezkuntzakoen neurriko komunaren ondoan. Izeba Laura, izeba Laura: hitz horiek durundi egiten zizuten buru barrenean, etenik gabe botatzen eta itzultzen duten teniseko pilota bat balira bezala. Zurtoin bat irudikatzen zenuen zure birikei oldartzen, birika parea airerik gabe utzi arte estutzeko borrokan. Izeba Laura, izeba Laura. Gaur, eskolak bukatu direnean, Janen aitak —zeina gizon zinez erakargarria baita— kontatu dizu semeak gauza zoragarriak erraten dituela bere irakasleaz eskolatik itzultzean; are, hainbertze estimatzen zaitu, ezen «izeba Laura» deitzen baitizu.\nBalkoi txikiaren erdian dagoen aulkian jarri zara. Orain, Gemmari deituko zenioke, eta kontatuko zenioke Jan eta Ona jostetan aritu direla gaur, akuarelen ur zikina elkarri burutik beheiti botatzen. Arropa aldatu nahi izan diezula, eta haserretu egin zarela Onaren gurasoek sekula ez dutelako tenorez itzultzen arropa garbiaren poltsatxoa, zer gerta ere beti prest eduki behar duzuen hori. Ohar bat idatzi duzula Onaren agendan, haren etxekoei zurekin biltzeko eskatuz, aski delako. Neska gaixoa. Eta, orduan, Gemmari proposatuko zenioke elkarrekin garagardoak hartzera joateko ramblako ostatura; pintxoak eskatuta garagardoak luzatu eginen lirateke, eta, pintxoen ondotik, gin-tonicak etorriko lirateke, eta, gin-tonicen ondotik, zigarroak zure lagunaren etxeko terrazan.\nGemmari deituko zenioke oraintxe, baina esperoan gelditu zara, geroxeago hark deituko zaituelakoan; bien bitartean, bularreko dardarizoa ziztada bihurtzen ari da. Tomate landarearen lehenbiziko hostoa irudikatu duzu zure bi bularren artetik sortzen, burua mundura lehenbiziko aldiz ateratzen duen jaioberri bat balitz bezala. Orain, Gemma ostatuan izanen da, jangelan harekin lan egiten duten bertze begiraleekin. Zenbaitetan, haiekin joatera gonbidatzen zaitu, baina ahantzi egiten zaio maiz. Gemma hagitz despistatua izan da beti. Halakoa izan da eskolara elkarrekin joaten zineten garaitik: zure ogitartekoa eman behar izaten zenion orduan, berea galtzen zuelako. Eta berdin segitu zuen unibertsitatean hasitakoan ere: zuk amaitu eta zuzentzen zenizkion lanak, epea bukatu baino bi minutu lehenago aurkez zitzan.\nTelefonoa joka hasi da etxe barrenean. Ziztuan altxatu, eta telefonoa hartu duzu, Gemmaren ahotsa aditzeko desiratzen. Baina Aina da. Laura, eder hori, zer moduz? Begira, gaur afaritxo bat eginen dugu Charorekin, Eliarekin eta gizonekin. Eta Cescen anaia ere etorriko da… Zer, gurekin afaldu nahi duzu? Hara, eskerrik asko, erantzun diozu, baina gaur ezin dut; arratsaldean haur bat zaintzeko eskatu didate, eta gauean berandu arte egon beharko dut harekin. Eskerrik asko. Bertze egun batean joanen naiz, seguru. Eta eskegi egin duzu, eta pentsatu duzu erraten ahal zeniola ama bisitatzera joatekoa zinela ere, edo ugalkortasun klinikan ordua zenuela. Garondoa izerditan duzu, eta izerdia berde-berdea da, saihetsen inguruan kiribildurik dituzun zurtoina eta hostoak bezalaxe. Zergatik tematzen dira zure landareak lur azpian gelditzen? Arreta ezin handiagoz, erabateko debozioz eta maitasun izugarriz zaindu dituzu. Pentsa zein dotorea izan zitekeen ez-landare hori, kolore gorri biziko zenbat fruituz erditu zitekeen. Eta, hala ere, deus ez. Loreontzia etxeko tokirik argitsuenean dago, ezin hobekiago zaindurik, goibelki hilik. Bularraldea meandro berdekaraz eta sustrai geldigaitzez osaturiko uhar bihurtu zaizu, eta irudi du hats hartzen duzunean barrenerantz zurrunga egiten duzula. Bularraldea zanpatu duzu esku ahurrekin, eta indarra egin duzu beheiti aldera, eta, ogia egiteko orea lantzen duenaren pare, itotzen zaituen hots errepika zorrotza zilborraren azpiraino jaitsarazi duzu poliki-poliki, iraitzi beharreko materia bihurtu eta kanporatzeko. Mina zilborretik hedatzen da orain.\nLarrialdietara joan zara, gero eta hats gutxiago hartzen baituzu, hainbertze korapilorekin. Hitz baino keinu gehiagorekin, harrera mahaiko erizainari azaldu diozu bularraldean kilikak sumatzen hasi zarela, kilika horiek ziztada bilakatu direla, ziztadak uzkurraldi, eta uzkurraldiak, berriz, goragalea eragiten zizuten sabeleko kontrakzio. Itxarongelan, izerdi berdea botatzen ari zara oraindik, eta mukizapi pakete erdia erabili duzu hura idortzeko. Gemmari deitu izan bazenio, orain ez zinateke hemen egonen. Ramblako ostatuan egonen zinateke, edo haren terrazan, edo haren magalean, babesturik. Baina Gemmak sermoia egin zizunetik, eskura dugun denbora mugatua dela erranez, betebeharrak eta helduaroko askatasuna eta norberaren espazioa aipatuz, ez duzu harengana hurbiltzea ekar lezakeen ekintzarik egiten. Esperoan zaude. Medikuarekin ere berdin: haren esperoan zaude.\nAzkenean, kontsultara deitu dizu, eta, labur-labur galdekatu ondotik, ekografia bat eginen dizula erabaki du. Zuretzat baso bat ilunpean alderik alde gurutzatzearen parekoa izan den tarte labur batez ibili zarete gela batera ailegatu arte, eta, han, etzateko, galtzak askatzeko eta kamiseta altxatzeko eskatu dizu medikuak. Sabela gelez estali dizu, eta zu aztertzen hasi da transduktorearekin: iraulka hasi zara tresnak eragindako presioagatik, zure barrenean labankada besta bat hazten ari baita.\n—Dena behar bezala dago. Begira, haurdun zaude. Ikusten duzu horko hori? Ehun baskularra da. Ura eta elikagaiak garraiatu, eta gorputz adar guzietara banatzen ditu. Eta hor goitikoa? Bada, arantzak dira: ederki jakinen duzunez, hosto eraldatuak dira. Eguzkitik eta eraso diezaioketen harrapariengandik babestuko dute, eta idortu dadin eragotzi. Zorionak. Zenbait hilabeteren buruan, kaktus zinez osasuntsu bat izanen duzu!


Nork esnatzen zuen Mary? • ZUZEU\nNire adiskide batek harreman zelebre xamarra dauka iratzargailuarekin, nerabezarotik hona. Goizeko zazpiretan jaiki behar bada klasera joateko, lauretan jartzen du iratzargailua. Orduan esnatu, ordua begiratu, eta pentsatzen omen du: “ze ona, oraindik hiru ordu dauzkat lo egiteko”. Une horretan sentitzen duen plazera ez omen dago azaltzerik. Bakoitza mundu bat gara.\nArgazkilaria: Philip Davies


“Gerra bat bizi izan ez baduzu ez duzu inoiz ulertuko zer den” Aiaraldea Gaur\nZu zara Amurrion geratu zen errefuxiatu bakarra. Bai. Ni bakarrik nengoen hiru umerekin. Handienak 5 urte zituen Amurriora iritsi ginenean, ertainak 3 urte eta txikienak 2 hilabete baino ez. Nire buruari planteatu nion: “Zer egin dezaket?”. Ez nituen mugitzeko aukera asko, eta Bosniara itzultzea bideraezina zen. Baina gehien lotu ninduena hemen geratzera izan zen nire seme-alabak oso ondo moldatu zirela herrira eta eskolara. Noizbait izan zuten arazoren bat ume batek klasean esan dezakeen komentario horietako batekin: “Atzerritar, joan zaitez zure herrira”. Gertatu ziren horrelako gauza batzuk, baina nik jakin izan nuen etxean eurekin kudeatzen, ulertu zezaten eta ez zitzaten horrelako komentarioak horren serioski hartu.\nMazedoniako errefuxiatuen kanpaleku batetik iritsi zineten Amurriora. Gerra hasi zenean aste batzuk igaro genituen mendien ezkutatuta, gauak hariztietan igarotzen, kanpin-dendetan sartuta. Nire seme-alaben amona eta nire bi alabak zeuden nirekin, eta ni haurdun. Konbentzitua nengoen gerra egongo zela, eta horrela esan nion nire seme-alaben aitari.


ZM Irratia martxan — Museo Zumalakarregi Museoa\nGure asmoa bertan XIX. mendeko gaiak beste modu batean jorratzea da. Irudiak edo testuak erabili beharrean, zuzenean hitzak erabiliko ditugu. Pertsonai desberdinen biografiak, gertakizun deigarrien narrazioak, garaiko testuen irakurketak...\nGuzti hauez gain, Museoaren 23 urteetako ibilbidean lankide eta lagun izan ditugun pertsonekin prestatuko ditugun elkarrizketak gehitu nahi ditugu. "Museoaren ahotsak" atalean, gure lagunek Museoarekin izan duten harremana eta orokorrean Euskal Herriko XIX. mendeko historiari lotzen dituzten esperientziak jasotzen saiatuko gara.\nZM irratiari hasiera emateko, museoaren lagunen artean historiaren inguruan ekintza desberdinen sustatzaile nekaezina dugun Jose Mari Tuduri hautatu dugu. Bere hitz jario interesgarriaz disfrutatu ZM Irratian.\nJose Mari Tuduri tolosarra bidai batean bere zaletasunak erakusten.\nEkimen berri honek gure webgunea biziki aberastea espero du.